Лом чества 200 години от рождението на възрожденеца Кръстьо Пишурка

Лом отбеляза 200 години от рождението на Кръстьо Пишурка. Роден е във Враца през 1823 г. Получава добро образование и учителства в Лом. На 12 декември 1856 г. организира там второто театрално представление в България с постановката на преведената от него пиеса „Многострадална Геновева“. Другата пиеса „Велизарий“, която подготвя, става причина да бъде арестуван от турските власти.

На честването присъстваше вицепрезидентът Илияна Йотова, съобщиха от Президентството.

„Малко знаем за възрожденския деец, за българския будител Кръстьо Пишурка. В учебниците почти не пише за него. А той не го заслужава, защото ни даде толкова много – създаде първото българско читалище, постави началото на българския театър, като сам постави първите две пиеси, основа първото женско дружество, разпространи знание, култура и духовност“, заяви вицепрезидентът в приветствието си. Йотова изтъкна:

„Трудно е да си представим днес неистовия плам у възрожденските българи за образование, култура, духовност. От тях възкръсна българският народ и се роди българската нация“, посочи Йотова. „Политиците, които искат да управляват нашите бъднини, трябва да познават биографията на Кръстьо Пишурка, да знаят славната история на Лом и целия Северозапад. Ако правилно четат тези страници, ще вземат най-добрите решения.“

Йотова благодари на Народно читалище „Постоянство–1856“ за активната дейност и всеотдайност. От името на Румен Радев тя връчи на читалището почетния знак на президента.

Материалът Лом чества 200 години от рождението на възрожденеца Кръстьо Пишурка е публикуван за пръв път на Искра.бг.